শুক্রবার মুক্তি পেল সচিন তেন্ডুলকরের বায়োপিক ‘সচিন: আ বিলিয়ন ড্রিমস।’ বিভিন্ন মহল থেকে প্রশংসা পাচ্ছে ছবিটি। এ বার বাবার বায়োপিক নিয়ে মুখ খুললেন সারা তেন্ডুলকর। বড়পর্দায় বাবা-মায়ের রোমান্স দেখতেই তাঁর সবচেয়ে ভাল লেগেছে বলে জানিয়েছেন সারা। বাবার কেরিয়ারের জার্নিটা বড়পর্দায় দেখতে পারাটা সারার কাছে দারুণ অভিজ্ঞতা। তাঁর কথায়, ‘‘বাবা যে সকলের কাছে সচিন তেন্ডুলকর, সকলের কাছে ওঁর পার্সোনালিটি যে একেবারেই আলাদা তা আমি কখনও বুঝতেই পারিনি। সচিন আমার বাবা, বাড়িতে খুব সাধারণ এক মানুষ। ছবিটা দেখার পর বুঝতে পারছি, আসলে আমার বাবার সম্বন্ধে সকলে কী ভাবেন। গোটা ছবিতে বাবা-মায়ের রোমান্সটাই আমার সবচেয়ে ভাল লেগেছে। ওদের বিয়ের দৃশ্যগুলোও খুব সুন্দর।’’ গত বৃহস্পতিবার ছবিটি দেখার পর অমিতাভ বচ্চন বলেন, ‘‘খুব ইমোশনাল লাগছে। সচিনের জীবনের কথা যদি বাদও দিই, ছবি হিসেবে এটি খুব উন্নত মানের। আমি সচিনকে বলছিলাম, ছবিটা দেশের প্রত্যেক মানুষের দেখা উচিত। প্রত্যেক স্কুলে ছবিটি দেখানো উচিত। সচিনের জন্য আমরা কতটা গর্বিত শুধু তা জানার জন্য নয়, সচিন দেশকে কতটা গর্বিত করেছেন সেটা জানার জন্যই সিনেমাটা দেখা উচিত।’’